Valentyn | huiskok
Tag Archives: Valentyn
Vye en Gebakte Brie hernu hul troubelofte
Praat van liefdeskos, hygkos of Kupido-kos, dan sit ‘n vy die vonkel in my oog. Ja, oesters is wel kragtiger welluswekker, maar is daar iets poëties aan ‘n oester?
Gebakte brie en vye in die mooi hartjiebord wat ek by ontwerper Elsje Burger as geskenk gekry het.
Met Valentynsdag om die draai het ek al ‘n paar resepte uitgetoets – ….‘n sondige diepdonkernag sjokoladekoek, granaatskeppings, granadilla (passionfruit)-stroopkoek…. en nou smag ek vir ‘n soutigheid saam met al die soet. soutigheid. Valentyn gaan tog oor pasmaats, liefdesmaats; ‘n kombinasie tussen mense wat werk en ‘n verhouding kan bou wat sal hou. En dikwels is dit uiteenlopende mense wat mekaar aantrek. In kontras is die harmonie. Met smake is dit ook so. Vye saam met iets souts is so ‘n wenner: vye en bokmelkkaas, vye met prosciutto of serrano ham. My volgende vye-met-iets-souts projek is gorgonzola panna cotta met ‘n vy- en neuteslaai .
Maar vir hierdie Valentynsdag beplan ek om ‘n ou gunsteling uit my bruidskas uit te haal (ja, ek het nog ‘n trousseau-kis op my dag gehad): gebakte brie met vye. Daarby ‘n bietjie bruinsuiker om die stroperigheid aan te help, en vars tiemie vir geluk. Nuut is dit nie, maar ons het eintlik nodig om herinner te word dat mens nie altyd die wiel weer hoef te ontwerp nie. Gebakte brie het baie moontlikhede: hier is maar enkele voorbeelde van wat hierdie ou ‘party-piece’ kan laat herleef:
– Bruin sampioene en tiemie;
– Esdoringstroop en pekanneute
– In ‘n skilferkors-deeg met songedroogte tamatie en tiemie
– Geroosterde knoffel en heuning
– Geroosterde amandels, druiwekonfyt en balsamiekstroop
– Geroosterde aarbeie
– Heuning, laventel en tiemie
– Gerookte ham en peer
Bedien hierdie as Kupido-kos as romantiese skemerhappie vir twee (lekker saam met vonkelwyn) of as kaasgang.
Resep: Gebakte brie met vye en bruinsuiker
1 Brie-wiggie vir 2 persone
4 ryp vye in kwarte
Vir opdiening: kraakbeskuitjies
Voorverhit die oond tot 170 C. Plaas die kaas in ‘n oondvaste bak – dieselfde bak waarin jy dit later gaan opdien. Stapel die vye bo-op en om die kaas, strooi bruinsuiker oor en bak tot ‘gooey’ – sowat 10 minute. Haal uit die oond, strooi tiemie oor laat staan ‘n paar minute en bedien met kraakbeskuitjies of baguette. Bedien dit net so as ‘n skemerhappie; of as ‘n kaasgang.
Tags: brie, kaasgang, skemerhappies, Valentine, Valentyn, vye